《神功盛德诗 其四 猗欤》
宋代·华镇

猗欤道真，厥心希微。我则道之，万物纷错，我摄之以无为。

股肱良矣，心膂则奇。荡荡妙用，民莫之知。既绥寰中，亦静四夷。

承休垂裕，维君维师。

雍雍和声，召彼协气。散为丰年，凝为嘉瑞。三脊之茅，四海之美，惟帝王是致。

岩岩太山，升于天中。鸾舆戾止，玉检金封。汾脽千里，亲飞六龙。

上下昭报，神明以通。

在昔图书，出于河洛。有龙有龟，前圣之作。惟天无亲，德侔斯格。

我躬受之，宝符神筴。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。